Document ID: 32014D0708

DEĊIŻJONI TA' IMPLIMENTAZZJONI TAL-KUMMISSJONI
tad-9 ta' Ottubru 2014
li temenda d-Deċiżjoni 2003/467/KE fir-rigward tad-dikjarazzjoni ta' ċerti reġjuni tal-Polonja bħala uffiċjalment ħielsa mil-lewkożi enzootika bovina
(notifikata bid-dokument C(2014) 7141)
(Test b'rilevanza għaż-ŻEE)
(2014/708/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa tal-annimali li jaffettwaw il-kummerċ ta' annimali bovini u suwini ġewwa l-Komunità (1), u b'mod partikolari l-Anness D(I)(E) tagħha,
Billi:
(1)
Id-Direttiva 64/432/KEE tapplika għall-kummerċ tal-annimali bovini u suwini fl-Unjoni. Din tistabbilixxi l-kundizzjonijiet li permezz tagħhom Stat Membru jew reġjun tiegħu jista' jiġi ddikjarat bħala uffiċjalment ħieles mil-lewkożi enzootika bovina fir-rigward tal-merħliet bovini.
(2)
L-Anness III tad-Deċiżjoni tal-Kummissjoni 2003/467/KE (2) jelenka l-Istati Membri u r-reġjuni tagħhom li huma ddikjarati bħala uffiċjalment ħielsa mil-lewkosi bovina enzootika (lewkożi enzootika bovina).
(3)
Il-Polonja ressqet quddiem il-Kummissjoni dokumentazzjoni li turi konformità mal-kundizzjonijiet stabbiliti fid-Direttiva 64/432/KEE biex tnax-il reġjun amministrattiv (powiaty) fl-unitajiet amministrattivi superjuri (voivodship) ta' zachodniopomorskie jingħataw kwalifika (status) bħala uffiċjalment ħielsa mil-lewkożi enzootika bovina.
(4)
Wara evalwazzjoni tad-dokumentazzjoni mressqa mill-Polonja, ir-reġjuni kkonċernati għandhom jiġu ddikjarati bħala uffiċjalment ħielsa mil-lewkożi enzootika bovina.
(5)
Għalhekk, l-Anness III tad-Deċiżjoni 2003/467/KE għandu jiġi emendat skont dan.
(6)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Anness III tad-Deċiżjoni 2003/467/KE hu emendat skont l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-9 ta' Ottubru 2014.

Labels: 18
6